Dors plunderaars teiken al meer as 200 drankwinkels‘n Drankwinkel in Vosloorus wat gestroop is. (Skermgreep: Twitter) Die skares plunderaars wat die afgelope paar dae honderde winkels gestroop en ŉ spoor van grootskaalse vernietiging in veral KwaZulu-Natal en Gauteng agtergelaat het, het oënskynlik ŉ groot lus na drank. Die Suid-Afrikaanse Drankhandelsnaamvereniging (Salba) en die Nasionale Drankhandelaars (NLT) het Woensdag ŉ dringende beroep op pres. Cyril Ramaphosa gedoen om ŉ noodtoestand af te kondig om mense, gemeenskappe en sakeondernemings in die geraakte gebiede te beskerm. Volgens die organisasies is meer as 200 drankwinkels die afgelope paar dae in die twee provinsies geplunder. “Die massaplundering, bedreiging vir lewens en inkomstes en die verwoesting van eiendom het afmetings aangeneem wat die vinnige en doeltreffende ontplooiing van soldate benodig om sakelui te help” sê Kurt Moore, uitvoerende hoof van Salba. “Talle van die klein en mediumgrootte ondernemings kan nie hul werkers, ondernemings en inkomste self beskerm nie.” Moore sê die drankwinkels word in die afwesigheid van soldate en polisiebeamptes spesifiek geteiken en gestroop. Miljoene rande se voorraad by pakhuise en kleinhandelaars in die twee provinsies is gesteel en winkels beskadig. Nadat kleinhandelaars gestroop is, het die pakhuise van drankmaatskappye en verspreiders in stropers se visier beland en die primêre teiken van plundery en vandalisme geword. Lucky Ntimane, sameroeper van die NLT, sê die bedryf glo talle van die aanvalle is “polities georkestreer” en gekoördineer deur georganiseerde misdaad wat net die onwettige drankbedryf baat. “As die verwoesting ongebreideld voortduur, gaan die drankbedryf ŉ kantelpunt bereik van waar hy nie sal kan terugkeer nie en meer as 200 000 mense gaan hul werk kwyt wees.” Die jongste verliese is nog ŉ spyker in die doodskis vir ŉ bedryf wat steier ná die vorige verbodsbepalings op die verkoop van drank. Meer as 233 000 werksverliese is in die weegskaal en belastingverliese beloop sowat R34,2 miljard. Die verlies in aksynsbelasting is in hierdie stadium R10,2 miljard. Die bedryf doen ŉ beroep op die president om die nodige stappe te doen om die land te stabiliseer, hulpbronne te mobiliseer en wet en orde te herstel om verdere geweld, lewensverlies en ekonomiese verwoesting te verhoed. This afternoon one of our depots was looted and burnt. SAB is deeply concerned that our manufacturing plant at Prospecton Brewery in Durban is under threat of being attacked this evening. pic.twitter.com/dXGfZ6WA8s — SABreweries (@SABreweries) July 13, 2021